中華民國三十八年、公元一九四九年十月元日，中華人民共和國立，都北平，改北京。立五大行政區，分中華為三十省，十二直轄市，五行署區，並自治區、地方、地區各一，多沿民國舊制。此後十數年間，數年一變，至一九六八年方定，時分廿二省、五自治區、三直轄市。省下分地級、縣級、鄉級，各地名號均異，按方俗名之。地級含地級市、地區、自治州、盟。縣級含市轄區、縣級市、縣、自治縣、旗、自治旗、特區、盟區、林區。鄉級含區公所、鎮、鄉、蘇木、民族鄉、民族蘇木、街道。鄉級之下，在野稱村、在國稱社區，由民自理。省級之長曰省委書記，省長居其左，以黨領事也。至一九九七年，香港特別行政區立，越二年，澳門特別行政區立，遂成今貌。分廿三省、五自治區、四直轄市、二特別行政區，合三十四部。